## Rješenje Agencije za zaštitu tržišnog natjecanja klasa: UP/I 030-02/98-01/254, urbroj: 580-02/99-1 od 15

### NN 12/1999 (4.2.1999.), Rješenje Agencije za zaštitu tržišnog natjecanja klasa: UP/I 030-02/98-01/254, urbroj: 580-02/99-1 od 15

# AGENCIJA ZA ZAŠTITU TRŽIŠNOG NATJECANJA

Na temelju članka 35. Zakona o zaštiti tržišnog natjecanja ("Narodne
novine", br. 48/95, 52/97 i 89/98) u upravnoj stvari utvrđivanja narušavanja
slobodnog tržišnog natjecanja, po zahtjevu Hrvatske obrtničke komore, sa
sjedištem u Zagrebu, Ilica 49/III, zastupane po tajniku dr. Petru Sindičiću,
a protiv Hrvatskog zavoda za zdravstveno osiguranje, sa sjedištem u Zagrebu,
Margaretska 3, zastupanog po direktoru Branku Malenici i protiv poduzetnika
Marina Getaldića d.d. sa sjedištem u Zagrebu, Getaldićeva 5, zastupanog
po punomoćniku mr. Vladimiru Filipoviću, odvjetniku iz Zagreba, Trg bana
Josipa Jelačića 3, temeljem odluke Savjeta za zaštitu tržišnog natjecanja
donesene na 23. sjednici, održanoj 12. siječnja 1999. (članak 30. stavak
2. točke 1. i 2. i stavak 3. Zakona o zaštiti tržišnog natjecanja) ravnateljica
Agencije za zaštitu tržišnog natjecanja donosi

## **RJEŠENJE**

1. Ugovor o poslovnoj suradnji u svezi provedbe Pravilnika o ortopedskim
i drugim pomagalima, klasa: 501-09/98-01/553, ur. broj: 338-01-04-98-1,
sklopljen 28. srpnja 1998. između Hrvatskog zavoda za zdravstveno osiguranje,
sa sjedištem u Zagrebu, Margaretska 3 i poduzetnika Marina Getaldića d.d.
iz Zagreba, Getaldićeva 5, proglašava se ništavnim.

2. Obvezuje se poduzetnik Marin Getaldić d.d. iz Zagreba, Getaldićeva
5, da Hrvatskoj obrtničkoj komori iz Zagreba, Ilica 49/III nadoknadi troškove
postupka na ime upravne pristojbe u iznosu od 5.000,00 kuna.

Rok izvršenja: trideset (30) dana od dana dostave ovoga rješenja.

3. Ovo rješenje je konačno u upravnom postupku.

4. Ovo rješenje bit će objavljeno u "Narodnim novinama".

Obrazloženje

Hrvatska obrtnička komora sa sjedištem u Zagrebu, Ilica 49/III (u daljnjem
tekstu: HOK) zastupana po tajniku HOK-a dr. Petru Sindičiću, podnijela
je Agenciji za zaštitu tržišnog natjecanja (u daljnjem tekstu: Agencija)
4. rujna 1998. zahtjev za pokretanje postupka za utvrđivanje narušavanja
slobodnog tržišnog natjecanja primjenom članka 7. stavak 1. točka 6. i
stavak 2., članka 15. stavak 2., vezano uz članak 4., te članka 20. točke
8. i 9. Zakona o zaštiti tržišnog natjecanja ("Narodne novine", br. 48/95,
52/97 i 89/98, u daljnjem tekstu: ZZTN) protiv Hrvatskog zavoda za zdravstveno
osiguranje iz Zagreba, Margaretska 3, (u daljnjem tekstu: HZZO) i protiv
poduzetnika Marina Getaldića d.d. iz Zagreba, Getaldićeva 5, (u daljnjem
tekstu: Marin Getaldić d.d.).

HOK je u predmetnom zahtjevu naveo da je HZZO sklopio Sporazum o poslovnoj
suradnji s poduzetnikom Marinom Getaldićem d.d., kojim je prema saznanjima
HOK-a utvrđena obveza poduzetnika Marina Getaldića d.d. da će proizvoditi
količinu korekcijskih leća za naočale koja će zadovoljiti predvidive potrebe
Hrvatske i da ostali proizvođači nisu sklopili takav ugovor s HZZO-om,
pa im je na taj način ograničen pristup tržištu.

HOK nadalje navodi da je poduzetnik Marin Getaldić d.d. pozvao optičare
na sklapanje Ugovora o poslovnoj suradnji u svezi s operacionalizacijom
Pravilnika o ortopedskim i drugim pomagalima u dijelu koji se odnosi na
očna pomagala, koji sadrže odredbe koje su po mišljenju HOK-a u suprotnosti
s člankom 7. i drugim odredbama ZZTN.

Agencija je 14. rujna 1998. pokrenula posebni ispitni postupak sukladno
članku 142. Zakona o općem upravnom postupku ("Narodne novine", br. 53/91,
u daljnjem tekstu: ZUP), te članku 15. stavak 2., vezano uz članak 4. i
članak 20. točke 8. i 9. ZZTN protiv HZZO-a i poduzetnika Marina Getaldića
d.d., kojim je zatražila očitovanje HZZO-a, te dostavu Ugovora o poslovnoj
suradnji koji je HZZO sklopio s poduzetnikom Marinom Getaldićem d.d.

HZZO se na navode podnositelja zahtjeva očitovao dopisom od 22. rujna
1998.

U svom očitovanju HZZO je istaknuo sljedeće:

- uvjeti i način ostvarivanja prava na ortopedska pomagala, vrste pomagala
i cijena pomagala, te druga pitanja vezana uz ostvarenje tog prava regulirana
su Pravilnikom o ortopedskim i drugim pomagalima ("Narodne novine", br.
108/96, 13/97, 92/98, 97/98 i 104/98, u daljnjem tekstu: Pravilnik),

- člankom 78. Pravilnika uređeno je da HZZO sklapa ugovore o isporuci
pomagala s isporučiteljima očnih pomagala (optičarima) na godinu dana,

- člankom 79. Pravilnika određeno je što se ugovorom uređuje (među ostalim
i propisana kakvoća pomagala),

- u cilju obveze osiguranja jedinstvenog standarda očnih pomagala HZZO
se odlučio za naočale propisati standard korekcijskih leća koje će ugovorni
isporučitelji isporučivati osiguranim osobama HZZO-a, a odredio je isti
prema standardu najvećeg hrvatskog proizvođača s najdužom tradicijom tj.
prema standardu poduzetnika Marina Getaldića d.d.,

- HZZO je sklopio Ugovor o poslovnoj suradnji u svezi provedbe Pravilnika
o ortopedskim i drugim pomagalima klasa: 501-09/98-01/553, ur. br. 338-01-04-98-1
od 28. srpnja 1998. s poduzetnikom Marinom Getaldićem d.d., kojim je obvezao
rečenog poduzetnika da osigura proizvodnju korekcijskih leća utvrđene kvalitete,
te da iste isporučuju ugovornim isporučiteljima (optičarima) po nižim cijenama
od cijena koje HZZO plaća isporučiteljima, a koje su navedene u popisu
pomagala iz Pravilnika,

- da HZZO nije nigdje naveo, zatražio ili uputio isporučitelje (optičare)
da nabavljaju leće od poduzetnika Marina Getaldića d.d.,

- da će HZZO sklopiti ugovor sa svakim isporučiteljem očnih pomagala
(optičarem) koji nabavljaju korekcijske leće kod domaćih proizvođača koji
proizvode leće traženog standarda i za to imaju uvjerenje o kvaliteti,
ako udovoljavaju i ostalim traženim standardima,

- te da HZZO nije imao nikakvog utjecaja na ugovorene odredbe iz Ugovora
o poslovnoj suradnji između poduzetnika Marina Getaldića d.d. i optičara.

Agencija je sukladno članku 149. stavku 1. ZUP-a održala 29. listopada
1998. usmenu raspravu u ovom predmetu.

Iz spisa predmeta, klasa: UP/I 030-02/98-01/58, koji je HOK pokrenuo
protiv HZZO-a, izdvojena je 12. studenoga 1998. dokumentacija vezana uz
Ugovor o poslovnoj suradnji u svezi provedbe Pravilnika o ortopedskim i
drugim pomagalima, klasa: 501-09/98-01/553, ur. broj: 338-01-04-98-1 od
28. srpnja 1998., koji je HZZO sklopio s poduzetnikom Marinom Getaldićem
d.d., te Agencija o istoj nadalje vodi posebni postupak pod brojem klasa:
UP/I 030-02/98-01/254.

Nakon ocjene svih dokaza (pisanih očitovanja stranaka i izjava stranaka
s održane usmene rasprave) Agencija je utvrdila sljedeće:

1. a) Sukladno članku 4. ZZTN Agencija je temeljem zahtjeva HOK-a od
4. rujna 1998. bila ovlaštena pokrenuti poseban ispitni postupak protiv
HZZO-a i poduzetnika Marina Getaldića d.d. jer primjena ZZTN ne priječi
obavljanje zadaće koja je HZZO-u posebnim propisom povjerena i zbog koje
je isti osnovan.

b) Pozivajući se na spomenuti članak 79. Pravilnika, te članak 17. Zakona
o zdravstvenom osiguranju koji propisuje da pravo zdravstvenog osiguranja
razumijeva osiguravanja zdravstvenog standarda pod jednakim uvjetima za
sve osigurane osobe, HZZO je prema očitovanju njegovog predstavnika danom
na usmenoj raspravi od 29. listopada 1998., osim vrste prava i pomagala,
utvrdio i standard cijene i kakvoće pomagala te dostupnosti mreže isporučitelja.
To je osigurao na način da je pozvao najvećeg hrvatskog proizvođača korekcijskih
leća za naočale, poduzetnika Marina Getaldića d.d., te s istim 28. srpnja
1998. sklopio Ugovor o poslovnoj suradnji u svezi provedbe Pravilnika o
ortopedskim i drugim pomagalima pod brojem klase: 501-09/98-01/553, ur.
broj: 338-01-04-98-1.

Standard korekcijskih leća za naočale HZZO je odredio prema standardu
koji je posjedovao poduzetnik Marin Getaldić d.d., s objašnjenjem danim
pred Agencijom da je riječ o standardu koji postoji na tržištu. Spomenutim
Ugovorom o poslovnoj suradnji HZZO je obvezao poduzetnika Marina Getaldića
d.d. na redovitu isporuku optičarima korekcijskih leća za naočale, te je
također osigurao cijenu koja je niža od cijene utvrđene Pravilnikom, odnosno
cijene koju HZZO plaća optičarima.

c) Temeljem spomenutog Ugovora o poslovnoj suradnji sklopljenog između
poduzetnika Marina Getaldića d.d. i HZZO-a rečeni poduzetnik je pozvao
optičare na sklapanje "Ugovora o poslovnoj suradnji u svezi s operacionalizacijom
Pravilnika o ortopedskim i drugim pomagalima u dijelu koji se odnosi na
očna pomagala" koji sadržavaju odredbe karakteristične za ugovore o isključivoj
kupnji (isključiva kupnja od rečenih proizvođača, unaprijed ugovoren neto
godišnji promet, zabrana obavljanja iste djelatnosti, te ugovorna kazna
u slučaju protivnog postupanja). Poduzetnik Marin Getaldić d.d. sklopio
je 103 navedena Ugovora o poslovnoj suradnji s optičarima iz cijele Hrvatske,
što u postotku iznosi oko 44 posto od ukupnog broja optičara koji su podnijeli
ponudu HZZO-u za sklapanje Ugovora o načinu provedbe ostvarivanja prava
osiguranih osoba HZZO-a na očna pomagala.

d) HZZO u okviru prava iz obveznog zdravstvenog osiguranja osigurava
svim osiguranicima pravo na ortopedska i druga pomagala sukladno članku
16. stavku 2. Zakona o zdravstvenom osiguranju, a pod uvjetima određenim
prethodno spomenutim Pravilnikom. Novčani rashodi HZZO na ime ortopedskih
i drugih pomagala u 1997. godini iznosili su 163,270.132.00 kuna.

Agencija je, tretirajući HZZO kao kupca rečenih pomagala, odnosno imajući
u vidu sredstva koja isti isplaćuje na ime participacije, utvrdila da HZZO
u tom dijelu svoje djelatnosti ima vladajući položaj sukladno članku 15.
stavak 2. i članku 18. stavak 1. točka 6. ZZTN.

Prema obrađenoj statističkoj dokumentaciji dostavljenoj od stranaka
i Zavoda za ispitivanje kvalitete robe d.d. iz Zagreba (u daljnjem tekstu:
ZIK), te dokumentaciji dobivenoj po službenoj dužnosti od ostalih proizvođača
i uvoznika korekcijskih leća za naočale, sukladno članku 34. stavku 1.
točki 1. ZZTN, udio poduzetnika Marina Getaldića d.d. u ukupnom prihodu
u 1997. godini svih domaćih proizvođača korekcijskih leća za naočale koji
proizvode leće iste kvalitete kao i poduzetnik Marin Getaldić d.d., te
posjeduju odgovarajuće certifikate iznosi 69,9%.

Pored navedenog promatran je i udio poduzetnika Marina Getaldića d.d.
u ukupnom prihodu proizvođača i uvoznika korekcijskih leća za naočale,
pod uvjetom da i uvoznici posjeduju odgovarajuće certifikate ZIK-a o kvaliteti,
te u tom slučaju udio poduzetnika Marina Getaldića d.d. u ukupnom prihodu
iznosi 49,7%.

Sukladno članku 19., stavku 1. ZZTN tržište na kojem djeluju HZZO i
poduzetnik Marin Getaldić d.d. je cjelokupno područje Republike Hrvatske.
Prema vrsti robe obuhvaćene spomenutim Ugovorom o poslovnoj suradnji između
HZZO-a i poduzetnika Marina Getaldića d.d. mjerodavno tržište koje se promatra
su korekcijske leće za naočale čiju cijenu osiguranicima nadoknađuje HZZO,
a sukladno članku 19. stavku 2. ZZTN.

Udio poduzetnika Marina Getaldića d.d. u ukupnom prihodu ostvarenom
po osnovi participacije HZZO u odnosu na tako ostvareni ukupni prihod ostalih
domaćih proizvođača korekcijskih leća za naočale je 68,4%. U ukupnom prihodu
ostvarenom od participacije HZZO domaćih proizvođača i uvoznika korekcijskih
leća za naočale koji posjeduju odgovarajuće certifikate o kvaliteti izdane
od ZIK-a udio poduzetnika Marina Getaldića d.d. iznosi 61,0%.

Prema iznijetom, nesporan je i vladajući položaj poduzetnika Marina
Getaldića sukladno članku 15. stavku 2. ZZTN.

Agencija je nadalje utvrdila da tržišna snaga i nadmoćan položaj HZZO-a
i poduzetnika Marina Getaldića d.d. u odnosu na svoje takmace na tržištu
ne proizlazi samo iz njihove financijske snage već osobito iz njihove sposobnosti
uklanjanja takmaca na tržištu ili dijelu tržišta usmjeravanjem na druge
poduzetnike i stvaranjem prepreka drugim poduzetnicima da pristupe na to
tržište sukladno članku 18. stavku 1. točka 6. ZZTN.

HZZO je 28. srpnja 1998., dakle neposredno prije nego što je 13. kolovoza
1998. uputio poziv optičarima za sklapanje ugovora o isporuci očnih pomagala,
sklopio spomenuti Ugovor o poslovnoj suradnji s najvećim proizvođačem korekcijskih
leća za naočale u Republici Hrvatskoj, poduzetnikom Marinom Getaldićem
d.d.

Temeljem spomenutog Ugovora poduzetnik Marin Getaldić d.d. sklapa Ugovore
o poslovnoj suradnji koji sadržavaju odredbe karakteristične za ugovore
o isključivoj kupnji s više od 40% optičara u Republici Hrvatskoj, koji
su podnijeli ponudu HZZO-u za sklapanje ugovora o isporuci očnih pomagala
u smislu članka 78. Pravilnika. Na taj način su HZZO i poduzetnik Marin
Getaldić d.d., koristeći svoj vladajući položaj, neovisno od toga je li
im to bila namjera ili ne, ograničili slobodno tržišno natjecanje, stvaranjem
prepreka drugim proizvođačima korekcijskih leća da pristupe tom tržištu.
Naime, utvrđeno je da u Hrvatskoj djeluju i drugi proizvođači korekcijskih
leća koji proizvode leće za naočale iste kvalitete kao i poduzetnik Marin
Getaldić d.d. te i posjeduju traženo uvjerenje o kvaliteti koje je izdao
ZIK. To potvrđuje i podatak da je HZZO početkom rujna dobio ponudu od četiri
proizvođača korekcijskih leća za naočale, te dva uvoznika istih za sklapanje
ugovora o poslovnoj suradnji s HZZO-om koji imaju propisano uvjerenje o
kvaliteti izdano od ZIK-a.

Iz izjava iznesenih na usmenoj raspravi 29. listopada 1998. utvrđeno
je da HZZO nema interesa za sklapanje ugovora o poslovnoj suradnji s bilo
kojim drugim proizvođačem korekcijskih leća za naočale u Republici Hrvatskoj.

e) Iz naznačenih odredbi u uvodu Ugovora o poslovnoj suradnji u svezi
provedbe Pravilnika o ortopedskim i drugim pomagalima, koji je sklopljen
28. srpnja 1998. između HZZO-a i poduzetnika Marina Getaldića d.d. ne proizlazi
da je HZZO ovlašten sklapati Ugovore o poslovnoj suradnji s pojedinim proizvođačima.
HZZO je ovlašten člankom 78. Pravilnika sklapati ugovore o isporuci očnih
pomagala s optičarima, a ne s proizvođačima korekcijskih leća za naočale.
Osim toga, HZZO odgovara za kvalitetu pomagala, dakle cijelih naočala,
te može od optičara zahtijevati pomagala određenog standarda, ali taj standard
ne može utvrditi standardom koji posjeduje najveći proizvođač na način
da s istim sklapa spomenuti Ugovor o poslovnoj suradnji, koji služi kao
temelj za sklapanje Ugovora o poslovnoj suradnji između najvećeg hrvatskog
proizvođača korekcijskih leća za naočale i preko 40 posto optičara širom
Hrvatske, koji u sebi sadrže odredbe karakteristične za ugovore o isključivoj
kupnji.

Sklapanjem navedenog Ugovora o poslovnoj suradnji od 28. srpnja 1998.
HZZO i poduzetnik Marin Getaldić d.d. nesporno su povrijedili odredbu članka
7. stavak 1. točka 6. ZZTN koja propisuje da su zabranjeni sporazumi kojima
je cilj, posljedica ili mogući učinak ograničavanje ili sprječavanje slobodnog
tržišnog natjecanja, a osobito sporazumi kojima se ograničava pristup tržištu
ili isključuje s tržišta poduzetnike koji nisu sudionici sporazuma, te
se takvi sporazumi u stavku 2. članka 7. ZZTN proglašavaju ništavnim.

Naročito ograničavajući učinak spomenutog Ugovora o poslovnoj suradnji
proizlazi iz utvrđenog vladajućeg položaja ugovornih strana.

Slijedom iznijetog utvrđenog činjeničnog stanja valjalo je donijeti
odluku kao u točki 1. izreke ovoga rješenja.

2. Temeljem zahtjeva HOK-a od 30. studenog 1998. za naknadu troškova
postupka, a primjenom članka 114. stavak 2. i 4. i članka 117. stavak 1.
i 2. ZUP-a poduzetnik Marin Getaldić d.d. dužan je u roku od trideset (30)
dana od dana dostave ovoga rješenja na račun HOK-a nadoknaditi troškove
postupka na ime upravne pristojbe u svoti od 5.000,00 kuna predviđene člankom
14. točkom 18. pod nazivom "Pristojbe za zaštitu tržišnog natjecanja",
tarifnim brojem 108. Zakona o izmjenama i dopunama Zakona o upravnim pristojbama
("Narodne novine", br. 131. od 5. prosinca 1997.), kao što je i odlučeno
točkom 2. izreke ovoga rješenja.

3. Ovo rješenje je konačno u upravnom postupku.

Nepostupanje po ovom rješenju imat će za posljedicu poduzimanje radnji
radi primjene kaznenih odredbi na HZZO, i poduzetnika Marina Getaldića
d.d., sukladno članku 40. stavak 1. točka 4. ZZTN, te primjenu kaznenih
odredbi na njihove odgovorne osobe predviđene člankom 40. stavkom 2. ZZTN.

4. Na osnovi članka 37 a. stavka 1. ZZTN, rješenje će biti objavljeno
u "Narodnim novinama", te je odlučeno kao u točki 4. izreke ovoga rješenja.

*Uputa o pravnom lijeku*

Protiv ovog rješenja nije dopuštena žalba, ali nezadovoljna stranka
može, sukladno odredbama članka 37. ZZTN pokrenuti upravni spor kod Upravnog
suda Republike Hrvatske u roku od trideset (30) dana od dana dostave ovoga
rješenja.

Klasa: UP/I 030-02/98-01/254
Urbroj: 580-02/99-1
Zagreb, 15. siječnja 1999.

Ravnateljica
**dr. Deša Mlikotin Tomić,** v. r.

Rješenje, NN 12/1999-291